
Nr.27/509/18 noiembrie 2004
R A P O R T

asupra proiectului de Lege privind acordarea unui ajutor lunar pentru soţul supravieţuitor
1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond cu proiectul de Lege privind acordarea unui ajutor lunar pentru soţul supravieţuitor, trimis cu adresa nr. P.L.X - 684 din 10 noiembrie 2004.

La întocmirea prezentului raport, Comisia a avut în vedere avizele Consiliului Legislativ şi Comisiei pentru buget, finanţe şi bănci.

Proiectul de lege are ca obiect de reglementare acordarea unui ajutor lunar, instituit pentru soţul supravieţuitor al unei persoane care la data decesului avea calitatea de pensionar în sistemul public, în fostul sistem al asigurărilor sociale de stat sau în fostul sistem de asigurări sociale pentru agricultori.
Comisia propune Plenului adoptarea proiectului de lege întrucât, în urma decesului partenerului de viaţă, soţul supravieţuitor se confruntă cu probleme deosebite în ceea ce priveşte acoperirea cheltuielilor de întreţinere ce rămân aproape neschimbate, cuantumul acestora suferind foarte mici reduceri. Soţul pensionar supravieţuitor trebuie să facă faţă, dintr-un venit înjumătăţit, aproximativ aceloraşi cheltuieli pe care anterior le suportau ambii soţi, din două pensii.
2. Proiectul de lege face parte din categoria legilor ordinare, conform prevederilor constituţionale şi a fost adoptat de Senat în şedinţa din 9 noiembrie 2004, cu respectarea prevederilor art.76 alin.(2) din Constituţie, republicată.

3. La lucrările comisiei au fost prezenţi 19 deputaţi, din totalul de 20 membri ai comisiei.

4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterii în şedinţa comisiei din 16 noiembrie 2004, proiectul de lege a fost aprobat cu un amendament.
I. Amendament admis
În urma dezbaterii în comisie, proiectul de lege se aprobă cu următorul amendament:

	Nr. crt.
	Text iniţial
	Text propus de comisie

(autorul amendamentului)
	Motivarea

propunerii amendamentelor
	Camera decizională

	0
	1
	2
	3
	4

	1
	Articolul 1, alineatul (1)

(1) Soţul supravieţuitor al unei persoane care la data decesului avea calitatea de pensionar sau îndeplinea condiţiile pentru obţinerea unei pensii în sistemul public de pensii şi alte drepturi de asigurări sociale, în fostul sistem al asigurărilor sociale de stat sau în fostul sistem al asigurărilor sociale pentru agricultori beneficiază, la cerere, în condiţiile prezentei legi, de un ajutor lunar de 25% din nivelul pensiei soţului decedat.


	Se propune reformularea textului alin.(1) după cum urmează:
"(1) Soţul supravieţuitor al unei persoane care la data decesului avea calitatea de pensionar în sistemul public de pensii şi alte drepturi de asigurări sociale, în fostul sistem al asigurărilor sociale de stat sau în fostul sistem al asigurărilor sociale pentru agricultori beneficiază, la cerere, în condiţiile prezentei legi, de un ajutor lunar de 25% din nivelul pensiei soţului decedat."

Autor: deputat Smaranda Dobrescu

	S-a eliminat sintagma "sau îndeplinea condiţiile pentru obţinerea unei pensii” întrucât, dacă este încadrată, persoana în cauză nu se poate califica din punctul de vedere al cuantumului pensiei.
	Camera Deputaţilor


Proiectul de lege a fost aprobat de comisie în forma propusă în prezentul raport, cu unanimitate de voturi.

